স্বাধীনতা দিবসের আবহে ওয়াচলিস্টে রাখুন এই ৫টি সিনেমা

১৯৪৭ সালের ১৫ অগাস্ট, ভারতবর্ষের স্বাধীনতার দিন (Independence Day)। লক্ষ লক্ষ বীর শহীদের আত্ম বলিদানে, ব্রিটিশ সাম্রাজ্যের পতন ঘটিয়ে আজ আমরা স্বাধীন ভারতের অধিকার পেয়েছি। চলতি বছরের ১৫ অগাস্ট দেশজুড়ে পালিত হতে চলেছে ৭৮তম স্বাধীনতা দিবস।

আরও পড়ুন: জানেন বাংলার কত তারিখে স্বাধীন হয়েছিল ভারত?

তেরঙ্গায় সেজে উঠবে গোটা দেশ। কুচকাওয়াজের স্যালুটে, জাতীয় সঙ্গীতে গমগম করে উঠবে আসমুদ্রহিমাচল স্বাধীন ভারতবর্ষের প্রতিটি প্রান্ত। এমনই আবহে দেশাত্মবোধের কাহিনি নিয়ে তৈরি যেসব সিনেমা আপনাকে আবেগ-বিহ্বল করবে, এই প্রতিবেদনে জানাবো সেগুলির সম্পর্কেই-

লগান: ক্রিকেটের সঙ্গে দেশাত্মবোধের ককটেল, এই দুই উপাদানের জেরেই ভারতের চলচ্চিত্র জগতে ইতিহাস সৃষ্টি করেছিল আমির খান অভিনীত ছবি ‘লগান’। এই ছবিতে ভারতের প্রত্যন্ত অঞ্চলের গ্রামবাসীদের ব্রিটিশ সাম্রাজ্যের বিরুদ্ধে চোখে চোখ রেখে লড়াইয়ের কাহিনি এখনও ভারতীয়দের গায়ে কাঁটা দেয়। ছবিতে দেখা যায়, অভুক্ত, দরিদ্র গ্রামবাসীদের জমে থাকা তিন বছরের কর মকুব করবে ব্রিটিশ সরকার শুধুমাত্র একটি শর্তে যদি ক্রিকেট খেলায় গ্রামবাসীরা সরকার পক্ষকে হারাতে পারে। ছবিতে আমির খানের অনবদ্য অভিনয় ‘লগান’-কে পৌঁছে দিয়েছিল অস্কারের দরবারে।

বর্ডার: অ্যাকশন, ড্রামা এবং দেশাত্মবোধের উপাদানে ভরপুর জে পি দত্ত পরিচালিত ছবি ‘বর্ডার’ আজও সিনেপ্রেমীদের কাছে প্রিয় দেশাত্মবোধক ছবি। ১৯৯৭ সালে বক্সঅফিসে ঝড় তুলেছিল এই ছবি। ‘বর্ডার’-এর বিখ্যাত গান ‘সন্দেশে আতি হ্যায়’ আজও প্রতিটি ভারতবাসীর দেশাত্মবোধের প্রিয় রিংটোন। উল্লেখ্য, কয়েকদিন আগেই এই ছবির সিক্যুয়াল আসার খবর এসেছে। ২৭ বছরের পুরনো প্রতিশ্রুতি পূরণে আসছে ‘বর্ডার ২’। ছবিতে আবারও মেজর কুলদীপ সিং চাঁদপুরীর ভূমিকায় দেখা যাবে অভিনেতা সানি দেওলকে। আগামী অক্টোবরে শুরু হবে ছবির শুটিং।

স্বদেশ: একই দেশের দুটি রূপ, একটি ইন্ডিয়া, অন্যটি ভারত। ‘ইন্ডিয়া’ যতটা আধুনিক, ঝাঁ চকচকে, ভারত ততটাই সমাজের অর্থনৈতিক কাঠামোয় প্রান্তিক পর্যায়ে বাস করা এক ব্যক্তি। এই ছবি চোখে আঙুল দিয়ে দেখিয়ে দেয় দেশের প্রতি ভালোবাসা, সরলতা, মাটি, সৌহার্দ্য, অভাব, কুসংস্কার সহ আরও নানান কাহিনি। এই ছবি আদতে ভাবায় ভারতের না বলা, পিছিয়ে পড়া মানুষগুলোকে নিয়ে। ‘স্বদেশ’-এ শাহরুখ খানের অভিনয় আজও মুগ্ধ করে দর্শকদের।

দ্য লেজেন্ড অফ ভগৎ সিং: ব্রিটিশ পুলিশ অফিসার জন সন্ডার্সকে হত্যার দায়ে ভগৎ সিং, শিবরাম রাজগুরু ও সুখদেবের ফাঁসি হয়েছিল ১৯৩১ সালের ২৩ মার্চ। এই ঘটনার পিছনে রয়েছে লম্বা এক কাহিনি। ‘দ্য লেজেন্ড অফ ভগৎ সিং’ ছবিতে ভগৎ সিংয়ের সাহসীকতা ও তাঁর দেশের প্রতি ভালোবাসাকে নিখুঁতভাবে ফুটিয়ে তুলেছিলেন অভিনেতা অজয় দেবগণ । এই ছবি অজয় দেবগণের ঝুলিতে এনে দিয়েছে জাতীয় পুরস্কারও।

কেশরী: ১৮৯৭-এ সারগঢ়ির যুদ্ধের কাহিনি নিয়েই ‘কেশরী’। ব্রিটিশ ভারতে মাত্র ২১ জন শিখ সেনা কীভাবে ১০ হাজার আফগান দখলকারীর বিরুদ্ধে লড়াই করেছিলেন সেই অতিমানবীয় যুদ্ধের গল্প বলে এই ছবি। ২০১৯ সালে মুক্তি প্রাপ্ত এই ছবিতে শিখ দলপতির ভূমিকায় নজর করেছেন অভিনেতা অক্ষয় কুমার।

দেখুন বিনোদনের আরও খবর