ওড়িশায় মহিলাকর্মীদের ঋতুকালীন ছুটি ঘোষণা

ভুবনেশ্বর: স্বাধীনতা দিবসে (Independence Day) মহিলাদের ঋতুকালীন (Menstrual Leave) এক দিনের ছুটি ঘোষণা করল ওড়িশা (Odisha) সরকার। সরকারি ও বেসরকারি দুটি ক্ষেত্রের মহিলারাই এই ছুটি পাবেন। ঋতু চলাকালীন প্রথম ও দ্বিতীয় দিনে এই ছুটি মিলবে। বৃহস্পতিবার ওড়িশা সরকারের তরফে এই ঘোষণা করা হয়েছে। এখনও পর্যন্ত কেরল ও বিহার সরকারে মহিলাদের ঋতুকালীন ছুটি রয়েছে। বেশ কিছু বেসরকারি সংস্থাও তাদের কর্মীদের জন্য আগেই এটা চালু করেছে।

কটকে স্বাধীনতা দিবস উদযাপনের সময় এই কথা বলেন ওড়িশার উপমুখ্যমন্ত্রী প্রভাতী পরিদা (Pravati Parida)। এটাও বলা হয়েছে, এখন থেকেই এটা কার্যকর হচ্ছে। মহিলাদের স্বাস্থ্যের কথা বিবেচনা করে এই সিদ্ধান্ত নেওয়া হয়েছে। জানা গিয়েছে, সুপ্রিম কোর্ট মহিলা কর্মীদের ঋতুকালীন ছুটির বিষয়ে মডেল নীতি ঠিক করতে বলেছে কেন্দ্র সরকারকে।