প্রথম কবে স্বাধীনতা দিবস পালন করা হয়েছিল দেশে, জানেন

কলকাতা: দেশ স্বাধীন হওয়ার পর ৭৭ বছর কেটে গিয়েছে। ৭৮ তম স্বাধীনতা দিবসে ভারতের জনগন সাড়ম্বরে পালন করতে চলেছে। ১৫ অগাস্ট স্বাধীনতার দিবসে দেশের দিকে দিকে পতাকা উত্তোলন হবে। বীর বিপ্লবীদের আত্মত্যাগকে স্মরণ করে বাজবে দেশাত্মবোধক গান। কিন্তু এসবের মাঝে আপনি কি জানেন ১৫ অগাস্ট ভারতের স্বাধীনতা দিবস হিসেবে বেছে নেওয়া হলেও , প্রথম কবে স্বাধীনতা দিবস পালন করা হয়েছিল।

২০০ বছরের পরাধীনতার গ্লানি থেকে মুক্ত হয়েছিল দেশ। কত বিপ্লবীর আত্মবলিদানে স্বাধীন রাষ্ট্র হিসেবে আত্মপ্রকাশ করেছে ভারত। দেশভাগের বিষণ্ণতাকে সঙ্গী করে এসেছিল বহুকাঙ্খিত স্বাধীনতা (Independence of India)। মধ্যরাতে আক্ষরিক অর্থেই যুগান্তকারী ভাষণ দিয়েছিলেন ভারতের প্রথম প্রধানমন্ত্রী জওহরলাল নেহরু। ভাষণের পোশাকি নাম ‘ট্রিস্ট উইথ ডেসটিনি’। প্রশ্ন হল প্রথম কবে দেশে স্বাধীনতা দিবস পালন করা হয়। আর ১৫ আগস্টই কেন? এই দিনটিকেই কেন বেছে নেওয়া হল?

তৎকালীন কংগ্রেসের সভাপতি জহরলাল নেহরু ১৯২৯ সালে ডাক দেন পূর্ণ স্বরাজের। তাঁর আহ্বানে ২৬ জানুয়ারি স্বাধীনতা দিবস পালন করার কথা ছিল। এরপরের বছর থেকেই কংগ্রেস কিন্তু ২৬ জানুয়ারি ভারতের স্বাধীনতা দিবস পালন করত। ব্রিটিশ পার্লামেন্ট লর্ড মাউনটব্যাটেন ক্ষমতা হস্তান্তরের যে আদেশপত্র দিয়েছিল সেখানে বলা হয়েছিল সমস্ত কাজ শেষ হতে ১৯৪৮ সালের ৩০ জুন হয়ে যাবে। কিন্তু এটার বিরুদ্ধে রুখে দাঁড়ায় মুসলিম লীগ। তারা একই সঙ্গে সংখ্যালঘুদের জন্য আলাদা দেশের দাবি তোলে। তাই তখন মাউন্টব্যাটেন এই ক্ষমতা হস্তান্তরের ব্যাপারটিকে ১৯৪৭ সালের অগস্টে এগিয়ে আনেন। ১৯৪৭ সালের ৪ জুলাই ব্রিটিশ হাউস অফ কমন্সে ভারতের স্বাধীনতা বিল পেশ করা হয়েছিল। এই বিলে ভারত ভাগ ও পাকিস্তান গঠনের প্রস্তাব করা হয়েছিল। সেটা ১৮ জুলাই গৃহীত হয়। এই বিলেই ভারত ভেঙে পাকিস্তান গঠনের প্রস্তাব দিয়েছিলেন তৎকালীন ভাইসরয়। অবশেষে ১৪ আগস্ট দেশ ভাগ হয় এবং ১৫ অগস্টের মাঝরাতে ব্রিটিশ শাসনের হাত থেকে মুক্ত হয় ভারত।

আরও পড়ুন: ১৫ অগাস্ট ভারত ছাড়া আর কোন কোন দেশে পালিত হয় স্বাধীনতা দিবস?

অনেক ঐতিহাসিকদের মনে করেন, সি রাজাগোপালচারির পরামর্শে মাউন্টব্যাটেন ভারতের স্বাধীনতার জন্য ১৫ আগস্ট দিনটিকে বেছে নিয়েছিলেন। যদিও শুরুতে আনুষ্ঠানিকভাবে স্বাধীনতা ঘোষণার জন্য ১৯৪৮-এর ৩০ জুন দিনটিকে ঠিক করা হয়েছিল। আবার অনেকে মতে, ১৯৪৫ সালের ১৫ অগাস্ট দ্বিতীয় বিশ্বযুদ্ধের সময় জাপান মিত্রশক্তির কাছে আত্মসমর্পণ করেছিল। তাই লর্ড মাউন্টব্যাটেন এই দিনটিকেই ‘শুভ’ বলে মনে করতেন। আর, সেই কারণেই, স্বাধীনতা এল ওইদিন!