অসমে বিস্ফোরণ থেকে রক্ষা, দায় স্বীকার করে জানাল আলফা ইন্ডিপেন্ডেন্ট

গুয়াহাটি: স্বাধীনতা দিবসের (Independence Day) দিন দেশে বড়সড় হামলার ছক বানচাল। প্রযুক্তির ত্রুটির জন্য বিস্ফোরণের হাত রক্ষা পেল জনগণ। এই ঘটনা নিজেরাই দাবি করেছে বিচ্ছিন্নতাবাদী গোষ্ঠী। ঘটনাটি অসমের (Assam)। আলফা ইন্ডিপেন্ডেন্ট (Ulfa Independent) নামে ওই সংগঠন বৃহস্পতিবার সকালে দাবি করেছে, গুয়াহাটি সহ অসমের ১৯টি জায়গায় বোমা রেখেছিল তারা। কিন্তু, প্রযুক্তির ব্যবহারের ভুলে তা কার্যকর হয়নি। এই ঘটনায় চাঞ্চল্য ছড়িয়েছে। নড়চড়ে বসেছে প্রশাসন। শুরু হয়েছে তল্লাশি।

যে জায়গাগুলিতে বোমা রাখা হয়েছিল সেই জায়গাগুলির নাম প্রকাশ করেছে ওই সংগঠন। শুধুমাত্র গুয়াহাটিতে ৮টি জায়গায় বোমা রাখা হয়েছিল। কিছু জায়গার ছবিও প্রকাশ করেছে তারা। তার মধ্যে গুয়াহাটির দিসপুরে রাজ্য সচিবালয়ের খুব কাছে। আলফা ইন্ডিপেন্ডেন্ট এর আগে স্বাধীনতা দিবস উদযাপন বয়কটের ডাক দিয়েছিল। তারা দাবি করেছে, সকাল ৬টা থেকে দুপুর ১২টার মধ্যে বোমাগুলি বিস্ফোরণ হওয়ার কথা ছিল। তবে এই বিষয়ে সরকার বা প্রশাসনের তরফে কোনও বক্তব্য পাওয়া যায়নি।

আরও পড়ুন: আর্থিক দুর্নীতিতে অভিযুক্ত ফারুক আব্দুল্লাহকে রেহাই

উল্লেখ্য, ১৯৭৯ সালে সার্বভৌম অসমের দাবিতে আলফা গড়ে ওঠে। তাদের একটি গোষ্ঠীর নেতা ছিল অরবিন্দ রাজখোওয়া। আরেকটি গোষ্ঠীর আলফা ইন্ডিপেন্ডেন্টের নেতা পরেশ বড়ুয়া। অরবিন্দ রাজখোওয়া ইতিমধ্যে সরকারের সঙ্গে চুক্তিতে এসেছে। পরেশ বড়ুয়া এখনও শান্তি চুক্তিতে আসেননি।