১৫ অগাস্ট ভারত ছাড়া আর কোন কোন দেশে পালিত হয় স্বাধীনতা দিবস?

১৯৪৭ সালের ১৫ অগাস্ট, ভারতবর্ষের স্বাধীনতার দিন। লক্ষ লক্ষ বীর শহীদের আত্ম বলিদানে, ব্রিটিশ সাম্রাজ্যের পতন ঘটিয়ে আজ আমরা স্বাধীন ভারতের অধিকার পেয়েছি। চলতি বছরের ১৫ অগাস্ট দেশজুড়ে পালিত হতে চলেছে ৭৮তম স্বাধীনতা দিবস। তেরঙ্গায় সেজে উঠবে গোটা দেশ। কুচকাওয়াজের স্যালুটে, জাতীয় সঙ্গীতে গমগম করে উঠবে আসমুদ্রহিমাচল স্বাধীন ভারতবর্ষের প্রতিটি প্রান্ত।

আরও পড়ুন: জানেন বাংলার কত তারিখে স্বাধীন হয়েছিল ভারত?

প্রতিবছর ভারতবর্ষের বিভিন্ন প্রান্তে অত্যন্ত শ্রদ্ধার সঙ্গে পালিত হয় স্বাধীনতা দিবস (Independence Day)। লাল কেল্লা সহ দেশের বিভিন্ন প্রতিষ্ঠানে, বিভিন্ন প্রান্তে সরকারি ও বেসরকারি উদ্যোগে পালিত হয় স্বাধীনতা দিবস। কিন্তু, জানেন ১৫ অগাস্ট ভারত ছাড়াও আরও বেশ কয়েকটি দেশে স্বাধীনতা দিবস পালিত হয়। আসুন এক ঝলকে দেখে নিই কোন কোন দেশে ১৫ অগাস্ট দিনটি স্বাধীনতা দিবস হিসেবে পালিত হয়-

দক্ষিণ কোরিয়া (South Korea): ১৫ অগাস্ট দিনটি দুই কোরিয়ার জন্যই বিশেষ তাৎপর্যপূর্ণ। এই দিনটিকে ন্যাশনাল লিবারেশন ডে অফ কোরিয়া বলে অভিহিত করা হয়। ১৯৪৫ সালের এই দিনেই জাপানের ৩৫ বছরের ঔপনিবেশিক শাসন থেকে মুক্তি পেয়ে নিজেদের স্বাধীনতা অর্জন করে।

উত্তর কোরিয়া (North Korea): যুদ্ধের কারণে দুই কোরিয়ার মধ্যে বর্তমানে সমঝোতা না থাকলেও, তাদের স্বাধীন হওয়ার দিনটা কিন্তু এখনও এক। তাই উত্তর আর দক্ষিণ কোরিয়ার মধ্যে কাঁটাতারের বেড়াজাল থাকলেও দুই দেশের স্বাধীনতা দিবস কিন্তু সেই ১৫ অগাস্ট।

বাহারিন: ভারতের মতই বাহারিন (Bahrain)-ও ছিল ব্রিটিশের শাসনে। ১৯৭১ সালে এই দেশটি ব্রিটিশ শাসন থেকে মুক্তি পায়। এই উপসাগরীয় এই দেশই প্রথম খনিজ তেল খুঁজে পায় এবং তা পরিশোধন করা শুরু হয় ১৯৩১ সাল থেকে। ইতিহাস অনুযায়ী, ১৯৭১ সালের ১৪ অগাস্ট বাহারিন স্বাধীনতা পেলেও, ১৫ অগাস্ট দিনটিই ওই দেশের নাগরিকরা স্বাধীনতা দিবস হিসেবে পালন করে।

রিপাবলিক অফ দ্য কঙ্গো: ১৫ অগাস্ট দিনটি কঙ্গোতে (Republic of the Congo) কঙ্গোলেজ ন্যাশনাল ডে হিসাবে পালিত হয়। ফ্রান্সের থেকে এই দেশ স্বাধীনতা পায় ১৯৬০ সালের এই দিনেই।

লিকটেনস্টাইন: পৃথিবীর ষষ্ঠ ছোট দেশ হল লিকটেনস্টাইন (Liechtenstein)। ১৮৬৬ সালের ১৫ অগাস্ট জার্মানির কাছ থেকে স্বাধীনতা পায় এই দেশ।