স্বাধীনতা দিবস উপলক্ষ্যে রইল কয়েকটি দেশাত্মবোধক ছবি, যা আজও চোখে জল আনে

কলকাতা: আজ ১৫ অগাস্ট। ভারতের ৭৭ তম স্বাধীনতা দিবস (Independence Day)। প্রত্যেক ভারতীয়দের জন্যে আজকের দিনটা খুবই বিশেষ এবং স্মরণীয় একটা দিন। ১৯৪৭ সালে আজকের দিনেই ব্রিটিশদের দুশো বছরের পরাধীনতার অবসান ঘটিয়ে স্বাধীন হয়েছিল ভারত (India)। ভারতের স্বাধীনতা যুদ্ধে অনেক বীর মুক্তিযোদ্ধা প্রাণ হারিয়েছেন, যাঁরা আজও প্রতিটি ভারতীয় দের মনে-প্রাণে রাজত্ব করেন। তাঁদেরকে স্মরণীয় করে রাখার জন্যই প্রতিবছর আজকের দিনে পালিত হয় স্বাধীনতা দিবস। দেশপ্রেম নিয়ে বলিউডেও (Bollywood) তৈরি হয়েছে একাধিক ছবি। রূপোলি পর্দাতেই বলিউডের অভিনেতা দেশভক্তিকে তুলে ধরেছেন নানা ঘটনার পরিপ্রেক্ষিতে। ভারতের ৭৭ তম স্বাধীনতা দিবস উপলক্ষ্যে রইল কয়েকটি দেশাত্মবোধক ছবি,যা আজও চোখে জল আনে আট থেকে আশির।

বর্ডার- স্বাধীনতা দিবস আসলেই ‘বর্ডার’ ছবিটির কথাই খুব বেশি করে মনে পড়ে। পরিচালক জে পি দত্ত পরিচালিত এই ছবি ১৯৭১-এর ভারত-পাক যু্দ্ধের প্রেক্ষাপটে তৈরি করা হয়েছিল। অভিনেতা সানি দেওল, সুনীল শেট্টি,  অক্ষয় খান্না, জ্যাকি শ্রফ অভিনীত এই মাল্টিস্টারার ছবি ব্যাপক জনপ্রিয় হয়েছিল বক্স অফিসে। ‘বর্ডার’ ছবিটি যে শুধু দেশবাসীর মধ্যে দেশপ্রেম ভাবনা জাগিয়েছিল এমনটা নয়, যুদ্ধ বিরতি বার্তাও খুব সুন্দরভাবে তুলে ধরেছিলেন পরিচালক জে পি দত্ত ।

লগান- বলিউডের দেশাত্মবোধক ছবিগুলির তালিকায় আমির খানের ‘লগান’ ছবিটিও অবশ্যই জায়গা করে নেবে।  পরিচালক আশুতোষ গোয়ারিকরের ‘লগান’ ছবিটি ইতিহাস তৈরি করেছিল বলিউডে। শুধু তাই নয়, অস্কারের দৌঁড়ে বিদেশি ভাষার ছবির বিভাগে সেরা পাঁচ-এ জায়গা করে নিয়েছিল এই ছবি।

স্বদেশ- ‘স্বদেশ’ প্রেম কিংবা দেশপ্রেমী হওয়া মানেই যে সোশ্যাল মিডিয়ায় জাতীয় পতাকার ছবি রেখে তা প্রমাণ করতে হবে, সেটাই সকলকে  চোখে আঙুল দিয়ে দেখিয়ে দিয়েছিলেন শাহরুখ খান। পরিচালক আশুতোষ গোয়ারিকরের স্বদেশ ছবিটি নাসা ফেরত এক বিজ্ঞানীর গল্প তুলে ধরেছিল। জাতি-ধর্ম-বর্ণভেদের বেড়াজালে আটাকানো ভারতের প্রেক্ষাপটে তৈরি এক মনছুঁয়ে যাওয়া ভালোবাসার ছবিই হল স্বদেশ।

রাজি- মেঘনা গুলজার পরিচালিত বলিউডের ‘রাজি’ ছবিটি একটা মাইলস্টোন। গুপ্তচরকেন্দ্রিক ফিল্ম বলিউডে কম তৈরি হয়নি। তবে সব ছবির থেকে একদম অন্যমেরুতে দাঁড়িয়ে মেঘনার এই ছবি। দেশপ্রেমের সামনে আলিয়ার ভালোবাসা হেরে গেলেও দেশপ্রেমের ভাবনা যে এলওসি-র দুইপ্রান্তেই একদম সমান তা বুঝিয়ে দিয়েছেন মেঘনা। এই সিনেমায় পাকিস্তানে গিয়ে ভারতীয় এজেন্টের কাজ করতে দেখা গিয়েছিল আলিয়া ভাটকে৷

বেবি- পরিচালক নীরজ পাণ্ডের বেবি অক্ষয় অভিনীত দেশাত্মবোধক ছবির তালিকায় একদম প্রথম সারিতে রয়েছে। ইন্টালিজেন্স অফিসার অজয় সিং রাজপুত কীভাবে নিজের জীবনের চিন্তা না করে সন্ত্রাসবাদ দমনে তৎপর রয়েছে সেটাই এই ছবিতে তুলে ধরা পড়েছে। অক্ষয় কুমার ছাড়াও এই ছবিতে অভিনয় করেছেন রাণা দগ্গুবতি, অনুপম খের এবং তাপসী পান্নু।

উরি: দি সার্জিক্যাল স্ট্রাইক- পরিচালক আদিত্যর ‘উরি: দি সার্জিক্যাল স্ট্রাইক’ ছবিটি গত বছরে সেরার তকমা পেয়েছে। ২০১৬-র উরি হামলার প্রেক্ষাপটে তৈরি হয়েছে এই ছবি। রিয়েল লাইফ ঘটনার উপর নির্ভর করে মেজর বিহান সিং শেরগিলের ভূমিকায় অভিনয় করেছেন ভিকি কৌশল। ছবিটিতে গুরুত্বপূর্ণ ভূমিকায় দেখা গিয়েছে অভিনেতা পরেশ রাওয়াল ও ইয়ামি গৌতমকে৷ ইয়ামি গৌতম এক ইন্টেলিজেন্স অফিসারের চরিত্রে অভিনয় করেছেন। দেশপ্রেমের ভাবনায় ভরপুর এই ছবির জন্যই সেরা অভিনেতা হিসাবে জাতীয় পুরস্কার পেয়েছেন ভিকি কৌশল।

রং দে বসান্তি- দেশাত্মবোধক ছবিকে নতুন দিশা দিয়েছিল রাকেশ ওম প্রকাশ মেহরার এই ছবি। আজও সমানভাবে প্রাসঙ্গিক ‘রং দে বসান্তি’র ভাবনা। বলিউডের মি.পারফেকশনিস্ট আমির খান, শর্মান যোশি,আর মাধবন, সোহা আলি খান, অতুল কুলকর্নি, সিদ্ধার্থ, কুণাল কাপুর অভিনীত এই  ছবিতে ভগত সিং এবং তার ভাবনাকে আজকের প্রেক্ষাপটে তুলে ধরেছিলেন রাকেশ ওম প্রকাশ মেহরা। বক্স অফিসেও হিটের তকমা পেয়েছিল এই ছবি।

দ্য লেজেন্ড অফ ভগত সিং- ভগত সিংয়ের জীবন নির্ভর একাধিক ছবি আগেও তৈরি হয়েছে বলিউডে। তবে মনোজ কুমারের শহীদের পাশাপাশি অজয় দেবগণের ‘দ্য লেজেন্ড অফ ভগত সিং’ একটি মন ছুঁয়ে যাওয়া ছবি। পরিচালক রাজকুমার সন্তোষীর পরিচালনায় অভিজাত যোশির লেখা এই ছবিতে অজয় দেবগণ ছাড়াও মুখ্য চরিত্রে অভিনয় করেছিলেন সুশান্ত সিং এবং ডি সন্তোষ। নতুন শতাব্দীর সেরা দেশাত্মবোধক ছবির তালিকায় ‘দ্য লেজেন্ড অফ ভগত সিং’ জায়গা করে নিয়েছে।

পরমাণু- পরিচালক অভিষেক শর্মা পরিচালিত ‘পরমাণু’ ছবিটি দেশাত্মবোধক ছবির মধ্যে অন্যতম একটি ছবি। ১৯৯৮ সালে পোখরানে ভারতীয় সেনাবাহিনী কর্তৃক পরিচালিত পারমাণবিক বোমা বিস্ফোরণের উপর ভিত্তি করে এই ছবিটি নির্মিত করা হয়েছিল ছবিতে জন আব্রাহাম অভিনয় করেছেন। এছাড়াও বোমান ইরানি, ডায়ানা পেন্টিও মুখ্য চরিত্রে  ছিলেন।

চক দে ইন্ডিয়া- দেশাত্মবোধক ছবির তালিকায় ‘চক দে ইন্ডিয়া’ থাকবে না সেটা যেন কোনওভাবেই সম্ভব নয়। হকি কোচ কবীর খানের জীবনের জার্নির গল্প বলে শাহরুখ খানের ‘চক দে ইন্ডিয়া’ ছবি। কবীর খান পরিচালিত ‘চক দে ইন্ডিয়া’র প্রতিটি গান থেকে ডায়লগ আজও সিনেপ্রেমীদের মনে গাঁথা।